Vermiste jong paartjie van Parys opgespoorOni-Lee Hoon (16) en Clinton Keen (19). Foto: Verskaf. ŉ Jong paartjie van Parys, Vrystaat, wat bykans twee weke vermis was, is weer veilig terug by hul onderskeie ouerhuise nadat hulle Woensdag in Durban opgespoor is. Clinton Keen (19) en Oni-Lee Hoon (16) is op 20 Februarie die laaste keer oorkant die woonstelblok in Parys waar Clinton by sy oom woon, opgemerk. Hulle is vroeër glo by ŉ plaaslike kuierplek gesien en Clinton sou van sy oom se woonstel saam met Oni-Lee na haar huis toe gestap het. Pieter Kemp, voorsitter van die vrywilligerorganisasie Landelike Gemeenskap Veiligheid (LGV) in Parys, het Donderdag aan Maroela Media gesê die organisasie het die tieners se gesinne deurlopend tydens die soektog bygestaan en met hul hulpbronne leidrade opgevolg. “Oni-Lee het Woensdag omstreeks 11:40 deur Facebook vir die eerste keer met haar ma kontak gemaak,” het Kemp gesê. “Die twee is later na ŉ vulstasie, waarna ŉ veiligheidsmaatskappy hulle na ŉ polisiestasie in Berea geneem het.” Die paartjie is omstreeks middernag deur lede van die LVG in Durban gaan haal en vroeg Donderdagoggend met hul dankbare ouers herenig. “Toe ek vanoggend die oproep van ŉ LVG-lid kry wat sê my seun is gevind, toe loop die trane. Ek het God bedank dat hulle veilig is,” het Elaine Keen, Clinton se ma, Donderdag aan Maroela Media gesê. “Toe ek my seun later sien, het ek hom vasgedruk en gesoen. Hulle is veilig en lyk goed. Dit is regtig ŉ groot verligting vir ons.” Keen het almal bedank wat hulle tydens die soektog bygestaan het. “Daar is so baie mense op Facebook en WhatsApp wat ons bygestaan het, help soek het, leidrade opgevolg het en vir ons gebid het. My vriendin in Welkom, Ester, kan veral uitgesonder word,” het sy gesê. Sy het ook die LVG uitgesonder wat uit sy pad gegaan het om hulle te help. Kemp het gesê in so ŉ situasie is dit belangrik vir mense om nooit moed op te gee nie.